Sur Editur, Wara talba ta' diversi residenti li joqogħdu f'Binja Kordin, Raħal Ġdid, minħabba numru kbir ta' qtates li hemm fl-akkwati, il-Kunsill Lokali kien waħħal mal-ħajt numru ta' biċċiet ta' injam li magħhom kellhom diversi grampuni biex ir-residenti jqabbdu magħhom il-borża s-sewda u l-qtates ma jkomplux iqattgħu l-boroż u jagħmlu mandra. Madankollu, kif jidher fir-ritratt, hemm diversi residenti li xorta baqgħu jitfgħu boroż suwed mal-art. Għalhekk niġbed l-attenzjoni tal-Kunsill Lokali ta' Raħal Ġdid, speċjalment tal-kunsillier li hu inkariġat mill-indafa, biex jiġi sa Binja Kordin u jara b'għajnejh. Jekk hemm bżonn għandu jibgħat ittra lir-residenti ta' Binja Kordin biex jinqata' dan l-abbuż u abbużi oħra bħall-boroż suwed u imbarazz ieħor li jinħareġ is-Sibt filgħaxija, fil-Ħdud u l-festi, meta l-iskart ma jinġabarx. Nittama li dan l-appell ikun segwit mill-Kunsill Lokali. Borża Sewda, Raħal Ġdid